《中日月》
宋代·释居简

月是寻常月，云胡迥鲜洁。老火日就灺，尽扫群阴屑。

三万顷天日作底，连天灏气清如水。金波炫转光流澌，团团曷若初学眉。

玉虹跨水腰百围，翩然飞佩湖云低。尺箠缓把单于笞，且复鞭虹随月飞。

月中先枝少年日，老蟾老兔曾相识。镜里功名两鬓青，却碾冰轮洞八纮。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。